ΚΑΝΟΝΙΣΜΟΣ (ΕΟΚ) αριθ. 1662/93 ΤΗΣ ΕΠΙΤΡΟΠΗΣ της 29ης Ιουνίου 1993 περί λεπτομερών κανόνων εφαρμογής του κανονισμού (ΕΟΚ) αριθ. 404/93 του Συμβουλίου όσον αφορά τα μέτρα διασφαλίσεως στον τομέα της μπανάνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας (1), και ιδίως το άρθρο 23,

Εκτιμώντας:

ότι ο κανονισμός (ΕΟΚ) αριθ. 404/93 προβλέπει, στο άρθρο 23 παράγραφος 1, τη δυνατότητα να ληφθούν κατάλληλα μέτρα εάν στην Κοινότητα η αγορά όσον αφορά ένα ή περισσότερα από τα προϊόντα που αναφέρονται στο άρθρο 1 απειλείται να διαταραχθεί ή υφίσταται, εξαιτίας των εισαγωγών ή των εξαγωγών, σοβαρές διαταραχές που ενδέχεται να θέσουν σε κίνδυνο τους στόχους του άρθρου 39 της συνθήκης- ότι τα μέτρα αυτά αφορούν τις συναλλαγές με τις τρίτες χώρες και παύουν να ισχύουν όταν εξαλειφθεί η απειλή διαταραχής ή η διαταραχή-

ότι είναι σκόπιμο να καθοριστούν τα βασικά στοιχεία που επιτρέπουν να εκτιμηθεί εάν διαταράσσεται σοβαρά ή απειλείται να διαταραχθεί η κοινοτική αγορά-

ότι πρέπει να εκτιμηθεί η κατάσταση της κοινοτικής αγοράς λαμβάνοντας υπόψη, εκτός των στοιχείων που αφορούν την ίδια την αγορά, τα στοιχεία που σχετίζονται με την εξέλιξη των συναλλαγών-

ότι πρέπει να καθοριστεί ο τύπος των μέτρων που μπορούν να ληφθούν σε εφαρμογή του άρθρου 23 του κανονισμού (ΕΟΚ) αριθ. 404/93- ότι τα μέτρα αυτά πρέπει να είναι τέτοια ώστε να αντιμετωπίζονται οι απειλές διαταραχής ή οι διαταραχές που απορρέουν από τςι συναλλαγές με τρίτες χώρες- ότι τα μέτρα που πρόκειται να ληφθούν πρέπει να είναι ανάλογα των περιστάσεων προκειμένου να έχουν τα επιθυμητά αποτελέσματα- ότι τα προβλεπόμενα μέτρα δεν πρέπει να είναι περιοριστικά- ότι είναι, προς τούτου σκόπιμο να επιφυλαχθεί η δυνατότητα λήψης και άλλων μέτρων τα οποία έχουν συγκρίσιμα αποτελέσματα, ή/και λιγότερο περιοριστικά, προκειμένου να προσαρμοστούν στη φύση και στη σοβαρότητα της απειλής διαταραχής ή της διαταραχής της κοινοτικής αγοράς-

ότι η Επιτροπή Διαχείρισης για τις Μπανάνες δεν διατύπωσε γνώμη εντός της προθεσμίας που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προκειμένου να εκτιμηθεί εάν η κοινοτική αγορά ενός ή περισσοτέρων από τα προϊόντα που αναφέρονται στο άρθρο 1 του κανονισμού (ΕΟΚ) αριθ. 404/93 απειλείται να υποστεί ή υφίσταται, λόγω εισαγωγών ή εξαγωγών, σοβαρές διαταραχές κατά την έννοια του άρθρου 23 του εν λόγω κανονισμού, λαμβάνονται ιδίως υπόψη:

α) η ποσότητα των πραγματοποιηθεισών ή των προβλεπομένων εισαγωγών ή εξαγωγών-

β) η ποσότητα της κοινοτικής παραγωγής και της διάθεσης στο εμπόριο των κοινοτικών μπανανών-

γ) οι διαθέσιμες ποσότητες του προϊόντος στην κοινοτική αγορά-

δ) οι τιμές που διαπιστώθηκαν για τα εγχώρια προϊόντα στην κοινοτική αγορά ή η προβλεπόμενη εξέλιξη των τιμών αυτών, και ιδίως η πτωτική ή η υπερβολικά ανοδική τάση τους σε σχέση με τις τιμές των τελευταίων ετών-

ε) οι τιμές που διαμορφώθηκαν στην κοινοτική αγορά για τα προϊόντα αυτά προελεύσεως τρίτων χωρών, και ιδίως η υπερβολικά πτωτική τους τάση.

Άρθρο 2

1. Τα μέτρα που μπορούν να ληφθούν σε εφαρμογή του άρθρου 23 παράγραφοι 2 και 3 του κανονισμού (ΕΟΚ) αριθ. 404/93 είναι, ιδίως:

- η αναστολή των εισαγωγών ή των εξαγωγών,

- η μερική ή ολική αναστολή της εκδόσεως πιστοποιητικών εισαγωγής ή εξαγωγής,

- η καθιέρωση πιστοποιητικών εισαγωγής ή εξαγωγής,

- η καθιέρωση ελάχιστης τιμής εισαγωγής για τα προϊόντα που δεν υπάγονται σε δασμολογική ποσόστωση εισαγωγής,

- η καθιέρωση εισφοράς εισαγωγής.

2. Τα μέτρα που λαμβάνονται κατ' εφαρμογή του άρθρου 23 του κανονισμού (ΕΟΚ) αριθ. 404/93 μπορούν να περιορισθούν σε ορισμένα προϊόντα.

Μπορούν να θεσπιστούν άλλα μέτρα που περιλαμβάνουν συγκρίσιμα ή λιγότερο περιοριστικά αποτελέσματα από τα αποτελέσματα των μέτρων που αναφέρονται στην παράγραφο 1, εάν δικαιολογείται από την κατάσταση της κοινοτικής αγοράς.

Τα θεσπιζόμενα μέτρα εφαρμόζονται στο βαθμό και κατά χρονικό διάστημα που είναι αυστηρώς αναγκαία.

3. Για τα θεσπιζόμενα μέτρα λαμβάνεται υπόψη η ιδιάζουσα κατάσταση των εμπορευμάτων που μεταφέρονται προς την Κοινότητα.

Άρθρο 3

Τα μέτρα διασφαλίσεως εφαρμόζοναι τηρώντας τις υποχρεώσεις που απορρέουν από τις συμφωνίες που δεσμεύουν την Κοινότητα διεθνώς.

Άρθρο 4

Ο παρών κανονισμός αρχίζει να ισχύει την 1η Ιουλίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.